Mary Klingen

Mary Klingen (1924–2009) var en norsk sjakkspiller og organisasjonskvinne. 

Mary Klingen ble født og vokste opp på Frøya. Hennes livslange sjakkinteresse skal ha blitt vekket tidlig i tenårene, da hennes mor kjøpte en sjakkbok i gave til henne. Den unge Marys fascinasjon for spillet var stor, men mulighetene små: I mellomkrigstiden og under krigen fantes knapt noen sjakkaktivitet på og rundt Frøya. Først som 26-åring kom Klingen, etter å ha flyttet til Oslo i 1951, med i det organiserte sjakklivet. Hun ble medlem av bedriftssjakklubben på Akers mekaniske verksted, og gikk derfra videre via Sinsen SK til den tradisjonsrike østkantklubben SK Stjernen.

 Sjakkarriere 
Klingen viste seg raskt å være et sjakktalent, og gikk sensasjonelt til topps i Norgesmesterskapet i sjakks kvinneklasse allerede i 1952 – etter bare ett år som turneringsspiller. Hun ble også norgesmester i 1954 og 1955. På slutten av 1950-tallet og begynnelsen av 1960-tallet fikk Klingen konkurranse av en ny kvinnelig storspiller, Tora Mølmann fra Trondheim, som vant NMs kvinneklasse de siste årene det ble arrangert. Etter at Mølmann tidlig på 1960-tallet avsluttet sin karriere som turneringsspiller, ble Klingen gjennom resten av 1960-tallet og 1970-tallet allment anerkjent som Norges beste kvinnelige sjakkspiller. Det ble arrangert få egne kvinneturneringer i Norden på den tiden, og som yrkesaktiv kvinne med barn hadde Klingen begrenset tid og mulighet til å videreutvikle seg. I 1980 vant Klingen som den første kvinne en åpen klasse i Sjakk-NM, da hun med poengsummen 8 av 9 gikk helt til topps i klasse 2. Da Norge i 1982 for første gang i moderne tid stilte med kvinnelag i sjakk-OL, satt 58-årige Klingen på førstebord – etter å ha blitt nummer to i en uttaksturnering med både én og to generasjoner yngre konkurrenter. Hun ble nr. 3 av 10 deltakere i sitt eneste sjakk-OL.

På 1980-tallet valgte Mary Klingen å overlate representasjonsoppgaver i utlandet til yngre spillere med større ambisjoner. Hun forble lokalt og nasjonalt likevel aktiv som turneringsspiller til midten av 1990-tallet. Gjennom hele sin karriere var Klingen kjent som en sportslig spiller. Dette ble blant annet illustrert da hun i en av sine siste turneringer spilte videre og tapte et parti i stedet for å kreve en helt reglementert seier, da en funksjonshemmet motstander overskred betenkningstiden.

Klingen holdt trolig et nivå opp mot mesterstyrke for menn i sjakk. Dette var imidlertid før innføringen av ratingsystemet. Hun kvalifiserte ikke for noen tittel fra verdenssjakkforbundet FIDE, men ble tildelt tittelen «Kvinnelig internasjonal mester» fra det internasjonale postsjakkforbundet ICCF.

Klingen var økonomiutdannet, og forble ved siden av sin sjakkarriere aktiv i ulike organisasjoner gjennom flere tiår. Blant annet var hun kasserer for Norges Sjakkforbund i perioden 1964–1966 og kontorleder for forbundet i perioden 1979–1980. I 1980 var hun en drivkraft bak norgeshistoriens så langt største kvinneturnering, som ble et stort fremskritt for norsk kvinnesjakk. Hun avsluttet sin arrangørkarriere da hennes klubb SK Stjernen i 1993 arrangerte NM på Grünerløkka i Oslo. Klingen ble tildelt Norges Sjakkforbunds hederstegn i 1978, og ble utnevnt til æresmedlem av SK Stjernen i 1983.

 Eksterne lenker 

 Nekrolog over Mary Klingen hos Bergensjakk.no

Kategori:Norske sjakkspillere
Kategori:Personer fra Frøya kommune